自中都歸題勝業寺古柏
作者：廖行之
朝代：宋

paragraphs: 昔聞南山下，有柏古且奇。
書癡守寒窗，一見嗟無期。
歸從軟紅塵，乃識蒼虬姿。
青青十畝蔭，凜凜千年枝。
山靈日守護，斧斤誰侵欺。
孤根久盤踞，珍幹分逶迤。
飄蕭爽氣生，蓊蔚祥雲低。
九龍出同穴，宛轉猶相持。
高標足古意，貞操長遐栖。
豈無金芝秀，瑣瑣誇一時。
豈無豫章靈，屑屑關興衰。
何如此嘉樹，毀譽無欣悲。
傳聞禹所植，往事誰能稽。
安得子墨卿，寫作無聲詩。